मैं ... परन्तु तू क्या इस स्थिति में है युवक कि मुझसे अपनी शर्त्त मनवा ले ? ' यह कहकर कापालिक फिर से हँस पड़ा । वस्तुतः इस देवदूत की कांति वाले तरुण को बलि हेतु प्राप्त होता देख उसका मन अत्यंत मुदित था । परन्तु उसके दुस्साहस ने उसे खिन्न कर दिया । फिर भी , अनायास प्राप्त हुए इस परम सौभाग्य से वह कदापि विमुख होना नहीं चाहता था । उसके नेत्रों में धूर्त्तता भर आयी । धूर्त्तताभरी वाणी में ही उसने पुनः कहा , ' बोल अपनी बलि स्वीकार है तुझे ? ' जनसमूह में कोलाहल भर आया । सबसे बुरी स्थिति आढ़तिया माधव और उसकी पत्नी अमला की थी । अनायास उपस्थित इस संकट को दोनों विवश हो देख रहे थे । हे कमला मैया .. ! रक्षा करना । नेत्रों को बंदकर आढ़तिया माधव ने प्रार्थना की । भगवती बंगेश्वरी ऐसी ही प्रार्थना उसकी पत्नी भी कर रही थी । भुवनमोहिनी मंद - मंद मुस्कराती मौन खड़ी थी । आज इस मूर्ख कापालिक को वास्तविक ज्ञान होना आवश्यक है । अपनी तामसी सिद्धियों के अहंकार में यह मूढ़ कुछ विशेष ही मतवाला हो गया है । तत्काल बने अपने शिष्य की रक्षा में तत्पर हो वह खड़ी खड़ी मुस्कराती रही । ' बोलता क्यों नहीं मूर्ख ... ! ' कापालिक ने फिर से सक्रोध प्रश्न किया - ' अपनी बलि स्वीकार है तुझे ? " ' स्वीकृति तो प्रदान कर ही चुका हूँ कापालिक ! ' कुँवर ने हँसते हुए ही कहा- मेरी बलि तुम्हें स्वीकार है या नहीं इसका निश्चय तुम्हें करना है । यद्यपि मेरे अनुरोध को मानना तुम्हारी बाध्यता नहीं , तथापि वास्तविकता यही है कि मैंने स्वयं अपनी बलि हेतु स्वयं को प्रस्तुत किया है इसीलिए बलि के पूर्व तुम्हें मेरी इच्छा स्वीकार करनी चाहिए ... बोलो ... ! वचन दो मुझे । ' ' यह सत्य है युवक ' कापालिक ने कहा ॥ ' आज तक किसी ने अपनी इच्छा से बलि नहीं दी अपनी । तुमने स्वयं को समर्पित कर वास्तव में मुझे प्रसन्न कर दिया है । तुम पर प्रसन्न होकर तुम्हें एक अवसर प्रदान करता हूँ । तुमसे मैं पाँच प्रश्न करूंगा । तुमने मेरे पाँच प्रश्नों में से किसी एक का भी उत्तर दे दिया तो तुम्हारी इच्छा पूर्ण करते हुए तुम्हें वचन दे दूंगा । तुम्हारे पश्चात् यह टंका कापालिक किसी नर की बलि नहीं देगा । ' कुँवर की प्रतिक्रिया के पूर्व ही देवी भुवनमोहिनी तत्परतापूर्वक कापालिक के समीप आ गयी । मुस्कुराते हुए उसने कहा- यदि मेरे शिष्य ने तुम्हारे सभी प्रश्नों के उत्तर दे दिए , तो क्या करोगे टंका ? ' ' करूँगा क्या ? ... मेरी प्रतिज्ञा तो सर्वविदित ही है ... कापालिक का दृढ़ स्वर गूँजा ' मुक्त कर दूंगा इसे ... साथ ही नर बलि भी समाप्त कर दूंगा । ' ' ठीक है टंका ! ' भुवनमोहिनी ने कुँवर से कहा- तुमने देवी कामायोगिनी के षट्चक्र - नृत्य की साधना की है प्रिये ... ! मुझे विश्वास है ... टंका के प्रश्नों का समाधान सहजतापूर्वक करने में तुम सक्षम होगे । ' प्रत्युत्तर में कुँवर मुस्कराकर रह गया । उसके मौन पर भुवनमोहिनी ने पुनः कहा - ' आज भगवती बंगेश्वरी देवी की अनुकम्पा स